Tuesday, January 3, 2012
HPYEN ASUYA GAW JET AI SIMSA LAM RA AI RAI YANG
Do you like this story?
Hpyen asuya gaw KIA hpe gap jahkring dat ya na matu n’gup de na tsun nga tim lata hte gaw gap bun nga ding yang, lagaw de gaw KIA ni nga ai shara shagu de gasat shamyit sa wa nga ding yang galaw nga ai. Dai zawn galaw taw nga ai gaw teng sha kasat jahkring na hpe myit nlawm nga ai hpe sak se rai nga ai.
Myen hpyen wa gasat jahkring ga ngu ai gaw;
-Anhte asuya hpyen dap kaw na gasat jahkring ga ngu tsun ai tim KIA ni she ningdang taw nga ma ai majaw anhte mung nlai lu na gasat nga ai re ngu maigan mungdan ni kam na matu galaw madun ai lam sha rai nna KIA hpe mung masha ni n’ju wa hkra, ninghkap wa hkra galaw nga ai lam sha re.
-2014 ning hta ang ai ASEAN ningbaw shara hpe lu la na matu gasat jahkring na hpe tsun masu ai lam ni sha re. Mungdan kata majan bin nga yang shara lu la na ma nre.
- Mali Hka, N’mai Hka hte Damau Hka(Ta-ping) ni hta galaw taw nga ai hka wan hpaga ni nsum mat na matu hte, Shwe Gas wan sau hpe lahta sam mung hku len shalai la na hta ding bai ding na nnga hkra a matu tsun ai lam ni sha rai nga ai.
Hpyen asuya wa teng sha gasat majan jahkring kau mayu ai teng yang hpa majaw shanhte asuya hpyen dap ginjaw kaw nna gasat jahkring matsun hpe ndau shabra ai lam n’galaw lu ai law? Hpa majaw Jinghpaw ni nga ai shara shagu de hpyen n’gun jat shalaw ding yang, sinat-laknak shagreng nga ding yang, myawk sinat kaba ni hte gap bun nga ding yang galaw nga ai law, hpa majaw mara kata mare masha ni hpe zing ri ai law, Hpa majaw mung masha majan yen tsin yam ni hpe garum na lam pat kau ya ai ta?
Shanhte maga gaw majan shagreng dingyang, KIA hpe gaw gap jahkring mu ngu tsun ai gaw jaw ai lam rai kun? Lai wa sai gasat jahkring tawn ai aten hta hpa majaw Shanglawt magam gun ni hpe mara kata rim sat sharu ai? Dai hku galaw taw nga ai lam ni gaw Jinghpaw myu sha ni hpe hpyen hku masat nna amyu shamyit majan galaw nga ai lam re. Myen asuya gaw jet ai mung hpawm mungdan, sim sa ai hte bawng ring ai mungdan galaw mayu ai rai yang,
a) 1947 ning na Pang Lung myit hkrum ga shaka hpe hpa majaw masat masa hkrang shapraw n’ galaw ai?.
b) Mungdan mung bawng rapdaw galaw nga ai ten hta KIO kaw nna tang shawng dat ai Jinghpaw Wunpawng myu sha ni hte mungdaw a rudi ahkaw ahkang ni hpe hpa majaw masat hkap la shagrin ya ai lam n’galaw ai?.
c) Mungdan uphkang tara u-padi hta Jinghpaw ni hte seng ai ru di ahkaw ahkang ni hpe hpa majaw n’shalawm ai?.
d) Hpa majaw Jinghpaw mung masa pati galaw na pat kau ya ai?
e) Bin taw nga ai mung masa mang hkang ni hpe man hkrum bawng ban hparan na matu nkam galaw ai?.
Ndai zawn re n’tara ai hku galaw taw nga ai, n’shawp nkap re myen hpyen asuya hpe ning hkap gasat ai lam gaw shut ai yi? Myen hpyen asuya gaw hpyen yen mung shawa law wa jang, KIA ni jam jau wa na, mare masha ni ninghkap wa na re ngu shadu na nhten! Rai tim hpyen yen masha law wa magang myen hpyen hpung ni hpe nju ai law magan, rawt malan n’gun ja wa magang she rai wa na re. Hpyen yen tsin yam gaw myen asuya n garum tim hparan la lu wa ai na rai nga ai. Dai mjaw,
-Ndai gasat majan kaw nna akyu pru ai mung masa lam yen ni bawng ban daw dan la lu hkra matut shakut ra saga ai.
- KIA hte kaga laknak lang kasat amyu baw sang hpung ni mung hpawm myen mung hta tara shang ai mung hpawm hpyen dap bin mat wa hkra galaw sa wa ra sai. Moi mung Jinghpaw Hpyen Dap ngu ai ni tara shang nga lai wa re.
- Mung hpawm mung dan a up hkang tara u-padi hta amyu baw sang ni a sak hkrung lam a matu hkam daga re u-padi nnga ai, myu sha ni hpe tara hte nhtan shai ai hku zingri taw nga ai hpyen hpe kadai mung makawp maga ya ai n nga ai majaw laknak lang ra nga ai lam hpe mungkan ting atsawm chye na hkra galaw ra ai.
- Amyu baw sang majan yen mung masha ni hpe myen hpyen asuya gaw garum jaw ai lam nnga ai hta n’ga garum jaw na ni hpe pat shing dang tawn da ai lam ni hpe mungkan ting chye hkra galaw ra ai.
Z. Hkum
This post was written by: Franklin Manuel
Franklin Manuel is a professional blogger, web designer and front end web developer. Follow him on Twitter
eng_Latn kac_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn pol_Latn eng_Latn eng_Latn